section_heading: Razvoj
paragraph_text: Razvojem nove letjelice, u konstrukcijskom birou označene T-10V, rukovodio je glavni konstruktor M. P. Simonov. Prvobitno je skupina konstruktora planirala da T-10V u potpunosti zadrži aerodinamički dizajn i konstrukciju serijskog Su-27 (točnije školsko-borbene inačice Su-27UB), a da se razvije nov sustav naoružanja i upravljanja vatrom. Smatralo se da bi ovakvo riješenje smanjilo cijenu i vrijeme razvoja, olakšalo održavanje i omogućilo letjelici dobre manevarske osobine. Međutim, zahtjev da avion bude sposoban za duge letove na maloj visini podrazumijevao je da se promijeni raspored članova posade. Umjesto u tandemu, članovi posade su raspoređeni jedan do drugog. Ovim rješenjem je olakšano pilotiranje, umor posade je smanjen i izbjegnuto je udvostručavanje nekih sustava letjelice. Da bi se poboljšala stabilnost i upravljivost pri letu na malim visinama krila su redizajnirana. Radi povećanja doleta povećan je kapacitet unutrašnjih spremnika goriva, omogućeno je podvješavanje odbacivih spremnika i ugrađen je sustav za dopunjavanje gorivom u letu. Sve ove promjene utjecale su da masa Su-27IB dostigne oko 45 tona. Planirano uvođenje u službu je prvotno bilo planirano krajem 1990-tih, no to je nekoliko puta odgađano i produživano sve do ožujka 2014. Prije ožujka 2014. godine proizvedena je nekolicina ovih zrakoplova koji su bili u završnoj ispitnoj fazi i još nisu službeno bili uvedeni u sastav naoružanja Rusije.